Esbjerg: Den formodede hovedmand bag en stribe værktøjstyverier blev anholdt tirsdag eftermiddag. Den 49-årige dansker har tilstået en del af de tyverier af elværktøj og andet håndværkerudstyr, som blev fundet af politiet i en nedslidt værkstedsbygning i Andrup tirsdag morgen. En lille GPS-tracker førte politiet til et bjerg af stjålet værktøj.

Efter afhøring blev manden løsladt igen. Han betegnes af politiet som hovedmanden bag en stribe indbrud i containere, byggepladser og håndværkerbiler.

- Manden har tilstået nogle af indbruddene, men nægter andre, fortæller politikommissær Ole Hillerup.

I alt blev fire mænd anholdt i sagen, da en GPS-tracker i en værdifuld gasdrevet sømpistol førte til skjulestedet. GPS-signalet fra den stjålne sømpistol kunne spores via en mobiltelefon.

Bygningerne på Andrup Byvej mellem bed & breakfast Coco og skolen blev brugt til at skjule tyvekosterne. Alle fire anholdte- herunder også to udlændinge, som viste sig at være rumænere - er blevet løsladt. Tre af de fire nægter ethvert kendskab til indbruddene og tyvekosterne.